குளோரியா மொகந்தி

குளோரியா மொகந்தி (Gloria Mohanti) (27 ஜூன் 1932-11 டிசம்பர் 2014) ஒடிசா திரைப்படத்துறையிலும், நாடகங்களிலும் பணியாற்றிய ஓர் நடிகை ஆவார். ஒடியத் திரைப்படங்களுக்கு இவர் அளித்த பங்களிப்புக்காக 1994-இல் “ஜெயதேவர் புரஸ்கார்” என்ற மாநிலத்தின் மிக உயர்ந்த விருதும், 1992 ஆம் ஆண்டில் ஒடிசா சங்கீத நாடக அகாதமி விருதும் அளிக்கப்பட்டது. சிரேஜன் என்ற கலாச்சார அமைப்பு 2011 ஆம் ஆண்டிற்கான கேளுச்சரண மகோபாத்திரா விருதை வழங்கியது. 2012 ஆம் ஆண்டில் குங்கூர் என்ற  அமைப்பு வாழ்நாள் சாதனையாளர் விருதை வழங்கியது.

 ஆரம்பகால வாழ்க்கை 
மிக இளம் வயதிலேயே, குளோரியா தனது அத்தை மற்றும் நடிகை அனிமா பெதினியிடமிருந்து நடனம் மற்றும் இசையைக் கற்றுக் கொண்டார். குரு கேளுச்சரண் மகோபாத்ராவின் கீழ் ஒடிசி நடனத்தை கற்றுக்கொண்டார். கட்டக்கிலுள்ள தேசிய இசை சங்கத்தில் இசையில் பயிற்சி பெற்றார். பாலகிருஷ்ண தாஸ் மற்றும் புவனேசுவர் மிஸ்ரா போன்ற புகழ்பெற்ற பாடகர்களால் இவர் வழிநடத்தப்பட்டார்.

குளோரியா மொகந்தி ஒரு விளையாட்டு வீராங்கனையும் ஆவார். 1957 முதல் 1960 வரை மாநில மகளிர் கைப்பந்தாட்ட அணியை பிரதிநிதித்துவப்படுத்தினார்.

 தொழில் வாழ்க்கை 
அனைத்திந்திய வானொலியில் ஒரு பாடகராக தனது வாழ்க்கையைத் தொடங்கிய குளோரியா, 20 ஆண்டுகளுக்கும் மேலாக தொடர்ந்து அந்த அமைப்பின் ஒரு பகுதியாக இருந்தார். 1944 ஆம் ஆண்டில், 'பாட்டா' என்ற நாடகத்தின் மூலம் நாடகத்தில் அறிமுகமாகி ஒரு முன்னணி நடிகையாக நடித்தார். 1949 ஆம் ஆண்டில்,  ஸ்ரீ ஜெகந்நாத் என்ற ஒடியத் திரைப்படதில் ஒரு பாத்திரத்தில் நடிக்கஇவருக்கு வாய்ப்பு வழங்கப்பட்டது. கோபால் கோஷுக்கு இணையாக லலிதா என்ற இவரது பாத்திரம் இவருக்கு புகழைக் கொண்டு வந்து ஒரு முன்னணி நடிகையாக இவரை நிலைநிறுத்தியது.

தனது நாடக வாழ்க்கையில், ஒடியா, இந்தி, பெங்காலி, உருது மற்றும் ஆங்கிலம் ஆகிய மொழிகளில் 100-க்கும் மேற்பட்ட நாடகங்களில் நடித்துள்ளார். இந்த நாடகங்கள் பல்வேறு இந்திய நகரங்களிலும் அரங்கேற்றப்பட்டன. ஜிபாகு தேபி நஹி, தாகுரா காரா, சாரா அகாஷா மற்றும் பனதா கனி போன்ற ஒடியத் தொலைக்காட்சி தொடர்களிலும் நடித்துள்ளார்.

 இறப்பு 
பக்கவாதத்தால் பாதிக்கப்பட்டு சிகிச்சை பெற்று வந்த குளோரியா டிசம்பர் 11,2014 அன்று இறந்தார்.

 மேற்கோள்கள் 

பகுப்பு:20 ஆம் நூற்றாண்டின் இந்திய நடிகைகள்
பகுப்பு:2014 இறப்புகள்
பகுப்பு:1932 பிறப்புகள்
பகுப்பு:சங்கீத நாடக அகாதமி விருது பெற்றவர்கள்
பகுப்பு:இந்தியப் பாரம்பரிய பெண் நடனக் கலைஞர்கள்
பகுப்பு:ஒடிசி நடனக் கலைஞர்கள்
பகுப்பு:இந்தியத் திரைப்பட நடிகைகள்